# Femení dels adjectius

# 1. Adjectius invariables

No presenten variació de gènere els adjectius que tenen alguna de les terminacions següents:

*a*) Els que acaben en **-al**, **-el**, **-il**, **-ant**, **-ent**, **-ar**, **-erior**:

> home actu**al** / dona actu**al**  
> gos fid**el** / gata fid**el**  
> codi civ**il** / institució civ**il**  
> vestit eleg**ant** / faldeta eleg**ant**  
> element constitu**ent** / part constitu**ent**  
> clima regul**ar** / temperatura regul**ar**  
> tram post**erior** / part post**erior**

EXCEPCIONS: Tenen dos terminacions els mots següents: *anòm**al**, anòm**ala**; m**al**, m**ala**; paral·l**el**, paral·l**ela**; anglòf**il**, anglòf**ila**; colombòf**il**, colombòf**ila**; tranqu**il**, tranqu**il·la**; comboi**ant**, comboi**anta**; qu**ant**, qu**anta**; s**ant**, s**anta**; t**ant**, t**anta;** at**ent**, at**enta**; cal**ent**, cal**enta**; cont**ent**, cont**enta**; corpul**ent**, corpul**enta**; cru**ent**, cru**enta**; dol**ent**, dol**enta**; fraudul**ent**, fraudul**enta**; incru**ent**, incru**enta**; opul**ent**, opul**enta**; l**ent**, l**enta**; pulverul**ent**, pulverul**enta**; purul**ent**, purul**enta**; somnol**ent**, somnol**enta**; sucul**ent**, sucul**enta**; val**ent**, val**enta**; viol**ent**, viol**enta**; virul**ent**, virul**enta**; av**ar**, av**ara**; bàrb**ar**, bàrb**ara**; búlg**ar**, búlg**ara**; c**ar**, c**ara**; cl**ar**,cl**ara**; ign**ar**, ign**ara**; ovíp**ar**, ovíp**ara**; r**ar**, r**ara**; tàrt**ar,** tàrt**ara**; zíng**ar**, zíng**ara**.*

*b*) Els adjectius acabats en **-e** àtona procedent dels sufixos **-able**, **-eble**, **-ible**, **-oble**, **-uble**, **-aire**, **-oide**, **-forme**:

> pis habit**able** / casa habit**able**  
> caràcter f**eble** / voluntat f**eble**  
> pastís comest**ible** / carn comest**ible**  
> caràcter n**oble** / personalitat n**oble**  
> grup dissol**uble** / mescla dissol**uble**  
> home xarr**aire** / dona xarr**aire**  
> cos aster**oide** / substància aster**oide**  
> vestit con**forme** / roba con**forme**

*c*) Altres adjectius acabats en **-e** àtona com ara els següents:

> color ocr**e** / tonalitat ocr**e**  
> conte alegr**e** / cançó alegr**e**  
> lleó ferotg**e** / fera ferotg**e**  
> acte infam**e** / acció infam**e**  
> país jov**e** / nació jov**e**  
> llogaret salubr**e** / ciutat salubr**e**  
> vent tènu**e** / brisa tènu**e**

EXCEPCIONS: Hi ha nombrosos adjectius qualificatius acabats en **-e** àtona que fan el femení canviant la **-e** final per **-a**. És el cas dels acabats en **-acte**, **-ecte**, **-icte**, **-octe**, **-ucte**, **-epte**, **-igne** (excepte *insigne),* **-ple**, **-bre**, **-gre**, **-tre**: *comp**acte**, comp**acta**; dir**ecte**, dir**ecta**; add**icte**, add**icta**; d**octe**, d**octa**; in**epte**, in**epta**; mal**ign**e, mal**igna**; am**ple**, am**pla**; po**bre**, po**bra**; a**gre**, a**gra**; neu**tre**, neu**tra**.*  
Dins d’este apartat també s’inclouen els adjectius erudits i científics que canvien la **-e** final per una **-a**: *aspr**e**, aspr**a**; magn**e**, magn**a**; prob**e**, prob**a**; pulcr**e**, pulcr**a**; sacr**e**, sacr**a**; tendr**e**, tendr**a**; univalv**e**, univalv**a**.*

*d*) Els adjectius acabats en **-a** àtona:

> llogaret agrícol**a** / ciutat agrícol**a**  
> pare hipòcrit**a** / filla hipòcrit**a**  
> pensador moralist**a** / norma moralist**a**  
> poble nòmad**a** / tribu nòmad**a**

*e*) Altres adjectius no classificats com ara *afí, breu, gran, greu, hindú, lleu, màrtir, mat, miop, núvol, partícip, púber, suau* i *sublim.*

# 2. Formació del femení

*a*) Com a norma general, els adjectius acabats en consonant fan el femení afegint una **-a** al masculí:

> cal**b** > cal**ba**  
> fos**c** > fos**ca**  
> dol**ç** > dol**ça**  
> fre**d** > fre**da**  
> amor**f** > amor**fa**  
> amar**g** > amar**ga**  
> mengívo**l** > mengívo**la**  
> pri**m** > pri**ma**  
> diür**n** > diür**na**  
> esquer**p** > esquer**pa**  
> verdade**r** > verdade**ra**  
> den**s** > den**sa**  
> ne**t** > net**a**  
> for**t** > for**ta**  
> comple**x** > comple**xa**  
> bai**x** > bai**xa**  
> alema**ny** > alema**nya**

*b*) Els adjectius que en masculí acaben en **-at**, **-it**, **-ot** i **-ut** fan el femení canviant la **-t** per **-d** i afegint-hi una **-a**:

> acab**at** > acab**ada**  
> confi**at** > confi**ada**  
> adolor**it** > adolor**ida**  
> bu**it** > bu**ida**  
> go**t** > go**da**  
> visig**ot** > visig**oda**  
> ag**ut** > ag**uda**  
> m**ut** > m**uda**

EXCEPCIONS: *bar**at**, bar**ata**; gr**at**, gr**ata**; ingr**at**, ingr**ata**; inn**at**, inn**ata**; l**at**, l**ata**; fin**it**, fin**ita**; atr**it**, atr**ita**; conf**it**, conf**ita**; contr**it**, contr**ita**; d**it**, d**ita**; erud**it**, erud**ita**; favor**it**, favor**ita**; f**it**, f**ita**; gratu**ït**, gratu**ïta**; gu**it**, gu**ita**; inaud**it**, inaud**ita**; circumscr**it**, circumscr**ita**; infin**it**, infin**ita**; manuscr**it**, manuscr**ita**; per**it**, per**ita**; pet**it**, pet**ita**; prescr**it**, prescr**ita**; proscr**it**, proscr**ita**; sotaescr**it**, sotaescr**ita**; tr**it**, tr**ita**; absol**ut**, absol**uta**; ast**ut**, ast**uta**; br**ut**, br**uta**; carabr**ut**, carabr**uta**; convol**ut**, convol**uta**; devol**ut**, devol**uta**; dimin**ut**, dimin**uta**; dissol**ut**, dissol**uta**; eix**ut**, eix**uta**; invol**ut**, invol**uta**.*

*c*) Els adjectius masculins acabats en **-ac**, **-ec** i **-uc** formen el femení canviant la **-c** per la **-g** i afegint-hi una **-a**:

> atzi**ac** > atzi**aga**  
> embri**a**c > embri**aga**  
> ob**ac** > ob**aga**  
> andar**ec** > andar**ega**  
> c**ec** > c**ega**  
> dormil**ec** > dormil**ega**  
> gr**ec** > gr**ega**  
> feix**uc** > feix**uga**  
> fredel**uc** > fredel**uga**  
> malastr**uc** > malastr**uga**  
> por**uc** > por**uga**

EXCEPCIONS: *cos**ac**, cos**aca**; eslov**ac**, eslov**aca**; fl**ac**, fl**aca**; op**ac**, op**aca**; policí**ac**, policí**aca**; intríns**ec**, intríns**eca**; m**ec**, m**eca**; qu**ec**, qu**eca**; reb**ec**, reb**eca**; s**ec**, s**eca**; su**ec**, su**eca**; tx**ec**, tx**eca**; cad**uc**, cad**uca**; calm**uc**, calm**uca**; gla**uc**, gla**uca**; mamel**uc**, mamel**uca**; ra**uc,** ra**uca**.*

*d*) Els adjectius masculins acabats en **-ic** i **-oc** formen el femení afegint-hi una **-a**:

> bon**ic** > bon**ica**  
> domin**ic** > domin**ica**  
> fredol**ic** > fredol**ica**  
> r**ic** > r**ica**  
> barr**oc** > barr**oca**  
> equív**oc** > equív**oca**  
> p**oc** > p**oca**  
> ren**oc** > ren**oca**

EXCEPCIONS: *am**ic**, am**iga**; ant**ic**, ant**iga**; aràb**ic**, aràb**iga**; gr**oc**, gr**oga**; múst**ic**, múst**iga**.*

*e*) Els adjectius masculins acabats en vocal tònica seguida de **-s** formen el femení afegint la terminació **-a** al singular. En el cas que es tracte d’una essa sorda, es dobla la **-s** final. Com a criteri orientatiu, pot assenyalar-se que les paraules acabades en **-as** i **-is** solen duplicar la **s**:

> cr**as** > cr**assa**  
> esc**às** > esc**assa**  
> gr**as** > gr**assa**  
> l**as** > l**assa**  
> cast**ís** > cast**issa**  
> corred**ís** > corred**issa**  
> grogu**ís** > grogu**issa**  
> post**ís** > post**issa**

EXCEPCIONS: No dupliquen la **s** en formar el femení els mots següents:

* Els acabats en **-as:** *r**as,** r**asa.***
* Els acabats en **-is**: *al**ís**, al**isa**; conc**ís**, conc**isa**; circumc**ís**, circumc**isa**; gr**is**, gr**isa**; improv**ís**, improv**isa**; inc**ís**, inc**isa**; indec**ís**, indec**isa**; indiv**ís**, indiv**isa**; insubm**ís**, insubm**isa**; interc**ís**, interc**isa**; ll**is**, ll**isa**; narc**ís**, narc**isa**; om**ís**, om**isa**; prec**ís**, prec**isa**; rem**ís**, rem**isa**; subm**ís**, subm**isa**.*

Per contra, els adjectius masculins acabats en **-es, -os** i **-us** generalment mantenen una sola **s** en formar el femení:

> at**és** > at**esa**  
> burg**és** > burg**esa**  
> enc**és** > enc**esa**  
> pr**es** > pr**esa**  
> ansi**ós** > ansi**osa**  
> contagi**ós** > contagi**osa**  
> dubt**ós** > dubt**osa**  
> esponj**ós** > esponj**osa**  
> dif**ús** > dif**usa**  
> inf**ús** > inf**usa**  
> obt**ús** > obt**usa**  
> prof**ús** > prof**usa**

EXCEPCIONS: Dupliquen la **s** en formar el femení:

* Els mots següents acabats en **-es**: *conf**és**, conf**essa**; esp**és**, esp**essa**; expr**és**, expr**essa**; obs**és**, obs**essa**; poss**és**, poss**essa**; prof**és**, prof**essa**.*
* Els mots següents acabats en **-os**: *gr**os**, gr**ossa**; r**os**, r**ossa**; tal**òs**, tal**ossa**.*
* Els mots següents acabats en **-us**: *esm**ús**, esm**ussa**; incon**cús**, inconc**ussa**; malalt**ús**, malalt**ussa**; m**us**, m**ussa**.*

*f*) Alguns adjectius fan el femení amb canvis particulars:

> bo**ig** > bo**ja**  
> ro**ig** > ro**ja**  
> ini**c** > ini**qua**  
> obli**c** > obli**qua**  
> propin**c** > propin**qua**  
> ventrílo**c** > ventrilo**qua**  
> nu**l** > nu**l·la**  
> tranqui**l** > tranqu**il·la**

*g*) Els adjectius masculins acabats en vocal tònica hi afigen la terminació **-na** per a formar el femení:

> s**a** > sa**na**   
> tosc**à** > tosca**na**  
> ser**é** > sere**na**  
> pl**e** > ple**na**  
> fel**í** > fel**ina**  
> f**i** > fi**na**  
> b**o** > bo**na**  
> red**ó** > redo**na**  
> br**u** > bru**na**  
> inoport**ú** > inoportu**na**

EXCEPCIONS: *cr**u,** cr**ua;** n**u,** n**ua.***

*h*) Els adjectius acabats en **-i** o **-u** àtones formen el femení afegint-hi una **-a**, i passen generalment de plans a esdrúixols:

> aer**i** > aèr**ia**  
> arbor**i** > arbòr**ia**  
> coetan**i** > coetàn**ia**  
> espontan**i** > espontàn**ia**  
> ambig**u** > ambig**ua**  
> ingen**u** > ingèn**ua**  
> innoc**u** > innòc**ua**  
> superfl**u** > supèrfl**ua**

*i*) Els adjectius acabats en **-o** àtona formen el femení canviant esta **-o** per una **-a**:

> flonj**o** > flonj**a**  
> fof**o** > fof**a**  
> fond**o** > fond**a**  
> mins**o** > mins**a**

*j*) Els adjectius acabats en **-au**, **-iu** i **-ou** fan el femení canviant estes terminacions per **-ava**, **-iva** i **-ova**, respectivament:

> bl**au** > bl**ava**  
> br**au** > br**ava**  
> evas**iu** > evas**iva**  
> noc**iu** > noc**iva**  
> n**ou** > no**va**  
> t**ou** > t**ova**

EXCEPCIONS: *gel**iu**, gel**iua**; jol**iu**, jol**iua**; nad**iu**, nad**iua**; sol**iu**, sol**iua**.*

*k*) Els adjectius acabats en **-eu** fan el femení canviant esta terminació per **-ea**:

> at**eu** > at**ea**  
> ege**u** > ege**a**  
> epig**eu** > epig**ea**  
> pleb**eu** > pleb**ea**

EXCEPCIONS: En alguns casos, s’hi afig simplement la terminació **-a**: *blatoïd**eu**, blatoïd**eua**; garn**eu**, garn**eua**; holoturioïd**eu**, holoturioïd**eua**; mor**eu**, mor**eua**; ju**eu**, ju**eua**; su**eu**, su**eua**;*i en altres, es canvia **-eu** per **-eva**: *long**eu**, long**eva**.*

Així mateix, també poden fer el plural canviant **-eu** per **-eva** els adjectius *ju**eu**, ju**eva**; su**eu**, su**eva**.*